 इस चाली दियें सबनें सोचें गी दूर सुट्टियै, उसने कूंजियां लैतियां ते अंदरले दरवाजे पासै चली पेआ।  बाहर बड़े जोरै दी बरखा बरन लगी पेई ही ते छत्ता पर पौने आलियें कणियें करी अन्दर ब्यापी दी ओ चुप्पी खतम होई।  जियां कुसै गुपा च त्रिप-त्रिप पानी चौन लगी पवै, उस्सै चाली उस मकानै दे कमरै च बी इक छेड़ गूंजै करदी ही जड़ी घड़ियै दी टिक-टक दी छेड़ै कन्ने पर लगातार पवै करदी ही।  जिस बेल्लै मारखीम दरवाजे कोल पुज्जा तां उसी अपनियां गै गेइय़ें दी छेड़ै दे जबाबै च पैड़ियें दे उप्पर चढ़दे इक होर पैंरें दी छेड़ जन सनोची।  इक शौरा बी उस दरवाजे च डोलके खा करदा हा।  मारखीम ने अपने हौसले गी थापी दित्ती ते भितें गी पिच्छें धिक्का दित्ता।  खाली फरशा पर ते पैड़ियें पर, पैड़ियें द मुंहां कोल, हत्था च ‘परसा’ लैते दे खड़ोती दियें दौं कवच धारी सैनक-मूरतियें पर, काली लकड़ी दे खुदाई दे कम्मै पर ते पीले रोगनै आले लकड़ी दे पैनलें उप्पर सज्जी दियें चौखटें च मड़ी दियें मूरतै पर दिनै दी मद्‌दम ते भुस्सली लो पवै करदी ही।  घरै दो आन्दर बरखा दे बरने दी ओ छेड़ इन्नी पैनी ते जोरै दी ही जे मारखीन गी सेई होन लगा जियां दूर-कोल इक ओपरा गै रौला पेदा ऐ।  धुर उप्पर छत्तै पर पौने आलियें कणियें ते ‘पाइपें’ दे रस्तै बगदे पानी दी रली-मिली छेड़ै च उसी कदें कुसै दे पैरें दी छेड़ सुनोचदी, कदें कुसैं दे साह लैने दी, कदें कुसै फौजियें दे कदम मलाइयै चलने दौ, कदें नकद रपें दी, ते कदें भित्तें दे उलने दी।  ओ इत्थें कल्ला नईं ऐ ए ख्याल आई-आई उसी पागल करन लगा।  चौन्नें पासेआ जियां ओ घिरो गेदा हा।  उप्परले कमरे च उसी कइयें लोकें दे चलने दी अबाज सेई होन लगी ते हट्‌टी दे अन्दर उसी इयां सनोचा जियां मुर्दी अपनी लत्तें पर खडोआ करदा ऐ। 